**Նախագիծը որպես կրտսեր դպրոցականի ինքնության ճանաչման արդյունավետ միջոց**

Ուսումնական հետազոտություն <<Փոքրիկ Իշխան>> կրթահամալիրի տարրական դպրոցում՝ աշակերտների ինքնության ճանաչման, ազգային արժեքների ձևավորման և պահպանման նպատակով

Աննա Առուշանյան

Տարրական դպրոցի մ/մ ղեկավար

Դասվար, մենթալ թվաբանության մարզիչ

Բովանդակություն

Ներածություն…………………………………………………3

Ներկա իրավիճակ…………………………………………….4

Հետազոտության նպատակը և հիմնախնդիրները………5

Գրականության տեսություն…………………………………6

Մեթոդը՝ նախագիծ…………………………………………….7

Տվյալների հավաքագրում, վերլուծում……………………….9

Եզրահանգում…………………………………………………...10

Գրականության ցանկ…………………………………………..11

**Ազգերի զորությունն ընտանիքների մեջ է:**

**Մուրացան**

Ներածություն

Յուրաքանչյուր մարդ, ներգրավված լինելով կրթության մեջ, ժամանակ առ ժամանակ իրեն գտնում է տարբեր մտքերի, գաղափարների մեջ խճճված: Այդ մտքերը պտտվում են հիմնականում այսպիսի հարցերի շուրջ՝ <<Ժամանակակից ուսուցիչը ինչ որակներով պետք է օժտված լինի>>, <<21-րդ դարի աշակերտները ինչ պետք է իմանան, սովորեն, կարողանան և այլն>>, <<Ընթացիկ ուստարվա ընթացքում ինչը վերանայենք, որ վերջնարդյունքները շոշափելի լինեն, հաջողության հասնեք>>: Եվ իհարկե, թերևս ամենաառաջնային և հույժ կարևոր հարցը, որը դարձավ իմ աշխատանքային փորձառության վերջին 5 տարիների մշտադիտարկման թիրախը. <<ԻՆՊԵ՞Ս ԴԱՍՏԻԱՐԱԿԵԼ ԱԶԳԱՅԻՆ ԱՐԺԵՀԱՄԱԿԱՐԳՈՎ ԿՐՏՍԵՐ ԴՊՐՈՑԱԿԱՆՆԵՐ>>:

Գաղտնիք չէ, որ անձնային որակների, բարոյական արժեքների և հայրենասիրության ձևավորումը սկսվում է ընտանիքում, իսկ հետագա զարգացումը շարունակվում դպրոցում():

Ընտանիքը բոլոր ժամանակներում եղել է հասարակության արժեքային համակարգի կրողը, չնայած նրան, որ պատմամշակութային յուրաքանչյուր ժամանակաշրջան իր կնիքն է դրել ընտանեկան արժեքների, սվորույթների և ավանդույթների ձևավորման և հասարակության կողմից դրանց ընկալման վրա:

Ընտանիքը հանդիսանում է սոցիալ մշակութային այն միջավայրը, որտեղ երեխան ստանում է առաջին պատկերացումները ընտանեկան արժեքների, սովորույթների և ավանդույթների մասին:

Ժամանակակից հասարակության պայմաններում ընտանեկան արժեքները գրեթե կորցրել են իրենց իմաստը, ավանդույթները և սովորույթները վերափոխվել են՝ կարևորություն տալով օտարամուծություններին, ուստի անհրաժեշտություն է առաջանում անդրադառնալ այս հիմնախնդրին։

Որպեսզի կարողանանք պահպանել վերոհիշյալ արժեքները, անհրաժեշտություն եղավ հետազոտություն կատարել, վեր հանել այն ընտանեկան արժեքների, սովորույթների ու ավանդույթների բնորոշ գծերը, որոնք դրականորեն ազդում են երեխաների դաստիարակության գործընթացի վրա ինչպես նաև պարզ դարձան հիմնախնդրից բխող ենթախնդիրները.

ա. Ոչ լիարժեք պատկերացումներ ընտանիքի պատմության մասին (տոհմածառ, արմատներ),

բ. ծնողական համայնքի կողմից ազգային արժեքների, ընտանեկան պատմությունների փոխանցման կարևորումը,

գ. ազգային տոների, ընտանեկան սովորույթների ու ավանդույթների սակավությունը:

**Ներկա իրավիճակ**

Նեղ շրջանակ-դասարան

Հետազոտական աշխատանքը իրականացրել եմ <<Փոքրիկ Իշխան>> կրթահամալիրի 4-րդ դասարանի աշակերտների միջոցով՝ <<Ես և շրջակա աշխարհը>> առարկայի շրջանակներում: Այդ ժամանակ դասարանում սովորում էր 17 աշակերտ՝ 9 տղա, 8 աղջիկ: Հետպատերազմյան շրջանում տագնապ կար երեխաների մոտ. Շատ էին ընկճվել այն փաստից, որ հայոց ոգեղեն բանակը պարտություն է կրել, առաջադրում էին հարցեր, որոնք առնչվում էին հայ ժողովրդի ինքնության պահպանման, ազգային արժեհամակարգի տարրերի հետ: Հաճախ էի լսում, թե ինչպես են ընկերներին պատմում ընտանեկան զրույցների մասին, որտեղ նշվում էր արտագաղթելու փաստը:

Լայն շրջանակ- հասարակություն

Ճգնաժամային երևույթները, ժամանակի սղությունը, պատերազմական իրավիճակը, արտագնա աշխատանքը, գործազրկությունը, արտագաղթը, ժողովրդագրական բացասական փոփոխությունները իրենց ազդեցությունն են թողել սոցիալական և ազգապահպանման կարևորագույն ինստիտուտի՝ ընտանիքի վրա, և հաճախ հանգեցրել, հատկապես երիտասարդների շրջանում, ընտանիքի ինստիտուտը մասնակի արժեզրկմանը:

**Հետազոտության նպատակը**

***Ապագան վտանգված ժողովուրդների վերջին խաղաթուղթը՝ վերադաստիարակությունն է: ( Գարեգին Նժդեհ)***

Այսհետազոտությանը **նպատակն է.**

* ուսումնասիրել կրտսեր դպրոցականների ինքնության ճանաչման գործընթացը,
* պարզել, թե ի՞նչ գիտեն իրենց սեփական ընտանիքի պատմության մասին(արմատներ, տոհմածա)
* նախագծային մեթոդի օգնությամբ ընդլայնել և խորացնել վերոհիշյալ արժեքները:

Առաջնային խնդիրը հետևյալն է՝ **ԻՆՉՊԵ՞Ս ԴԱՍՏԻԱՐԱԿԵԼ ԱԶԳԱՅԻՆ ԱՐԺԵՀԱՄԱԿԱՐԳՈՎ ԿՐՏՍԵՐ ԴՊՐՈՑԱԿԱՆՆԵՐ**, որից էլ բխում են ենթախնդիրներ.

* Ոչ լիարժեք պատկերացումներ ընտանիքի պատմության մասին (տոհմածառ, արմատներ),
* ծնողական համայնքի կողմից ազգային արժեքների, ընտանեկան պատմությունների փոխանցման կարևորումը,
* ազգային տոների, ընտանեկան սովորույթների ու ավանդույթների սակավությունը:

**Գրականության տեսություն**

***Ընտանիքը հասարակության բյուրեղն է: (Վիկտոր Հյուգո)***

Դարերի ընթացքում գրեթե ոչինչ չի փոխվել. ընտանիքը մնացել է հայ հասարակության ամենաառանցքային ինստիտուտներից մեկը, որի վրա խարսխվում է հասարակությունը, և հետևաբար, պետությունը:

Ընտանիքը պետության հիմնասյունն է, սրբության սրբոցը, այն հասարակության կենարար ուժն է, կայունությունը:

Վերջին տարիների ճգնաժամային երևույթները՝ պատերազմ, արտագաղթ, արտագնա աշխատանքը, ժամանակի սղությունը, սերնդափոխություն և այլն, իրենց բացասական ներգործությունն են ունեցել ընտանիքի ինստիտուտի վրա և գրեթե արժեզրկել այն: Այստեղ է, որ մեր հասարակությունը պետք է լինի աչալուրջ, գիտակցի բոլոր այն մարտահրավերները, որոնց առերեսվում են ընտանիքները թե՛ էմոցիոնալ, թե՛ տնտեսական առումներով: Հասարակությունը մշտադիտարկման շնորհիվ պետք է գտնի ուղիներ այդ խդիրները վերհանելու ,վերլուծելու և ստեղծելու բարենպաստ պայմաններ առողջ, հաստատուն, ներդաշնակ ընտանեկան կյանքի համար, որն էլ իր հերթին ամենաառանցքային գործոնն է հանդիսանում ազգային արժեհամակարգի ձևավորման, ազգի ինքնության պահպանման և հզորացման տեսանկյունից:

Պատմական գիտությունների դոկտոր, պրոֆեսոր**Ռուբեն Մելքոնյանը** նշել է. «Ազգային արժեհամակարգը դարերի ընթացքում եղել է հայ ժողովրդի դիմադրելու, պայքարելու, հաջողության հասնելու կարևոր գրավականներից մեկը»: Նրա խոսքով, պատմությամբ ապացուցված է՝ այն պահին, երբ հայ ժողովուրդը հավատարիմ է եղել ազգային արժեհամակարգին, հավաքական ոգին ավելի մեծ հաջողություններ է արձանագրել, դիմագրվել է տարբեր փորձությունների։ Նա նաև նշեց, որ թուրքական կամ ադրեբեջանական թիրախներից են նաև մեր ազգային արժեհամակարգի տարբեր հիմնասյուներ, այդ թվում՝ ընտանիքը, դաստիարակությունը, եկեղեցին, կրթությունը և այլն։

Պրն Մելքոնյանի կարծիքով՝ ազգային արժեհամակարգի պահպանումը ուղիղ համեմատական է ազգի, պետության, պետականության անվտանգության հետ. ազգային արժեհամակարգն ու պետականությունը նույն հորիզոնականում են:

Դեռևս **Արիստոտելն** է նշել. ընտանիքը հասարակության բջիջն է: Այսինքն՝ հասարակությունը, հետևաբար նաև պետությունը, կարող են առողջ լինել, եթե առողջ և կայուն է ընտանիքը:

Մասնագիտական կրթության և կիրառական մանկավարժության ամբիոնի վարիչ, պրոֆեսոր **Աիդա Թոփուզյանը** նշում է. «Ապահով մանկության և երեխաների դպրոցական դաստիարակության հարցերով զբաղված են աշխարհի մի շարք լաբորատորիաներ և հաստատություններ, սակայն ընտանիքն ու դպրոցն այն հիմնախնդիրներն են, որոնք ամեն ազգ յուրովի է վերլուծում՝ միաժամանակ խոսելով գլոբալիզացիայի և ընդհանուր կրթական տարածքի մասին»:

Պրոֆեսորի կարծիքով, պետք է թերթել հայ մանկավարժության ժառանգության՝ հատկապես ընտանեկան դաստիարակությանը նվիրված էջերն ու դրանցից քաղած դասերը համադրել դարի պահանջների հետ:

Պատմությունն ապացուցում է, որ հայ ընտանիքը միշտ էլ կանգնած է եղել հայ դպրոցի և ուսուցչի կողքին, ուստի ցանկացած իրավիճակում և պայմաններում անթույլատրելի է ծնողին դպրոցից օտարացնելը, դպրոցի դեմ հանելը, այնինչ ծնողների շրջանակներում անցկացված հարցումները ցույց են տալիս, որ մանկավարժական պատմության այդ դասը լավ չենք սերտել:

«Մեր կամքից անկախ՝ մենք պարտադիր երկու բան ենք ունենում՝ ծնող և ուսուցիչ. ամեն մեկս պատասխանատվություն և պարտք ունենք նրանց առջև, ուստի պետք է մեզնից յուրաքանչյուրը գտնի այն գործը, որով կօգնի դպրոցին: Դպրոցը ժողովրդինն է, բոլորինը»:

Մանկավարժական համալսարանի ռեկտոր **Ռուբեն Միրզախանյանը** նշել է. «Եթե հարց ծագի, թե ազգապահպան գործում ո՞րն է կարևոր ինստիտուտը, պատասխանները տարբեր կլինեն՝ լեզուն, հավատքը, որ թույլ են տվել բոլոր արհավիրքների դիմանալով՝ հայ մնալ: Իմ կարծիքով՝ այդ ինստիտուտը ընտանիքն է, որ կարևորագույն և մնայուն դպրոց է, ուր անձը ձևավորվում է իր կյանքի ողջ ընթացքում՝ սկսած վաղ հասակից»:

Հոգեբան **Կարինե Նալչաջյան** նշում է, <<Այսօր գնալով ավելի ու ավելի տեսանելի է դառնում, որ ոտնձգություններ են իրականացվում ազգային արժեհամակարգի նկատմամբ։ Արժեհամակարգի գրեթե բոլոր տարրերը թիրախավորված են։ Ազգի, պետության գոյության հիմնասյուներն են՝ ընտանիք, եկեղեցի, մշակույթ, լեզու, տեսնում ենք՝ այսօր խորքային փոփոխություններ կատարելու միտում կա հենց թիրախավորվելով այդ ոլորտները։  Եթե սրանք չպահպանվեն, ազգի գոյաբանական, ազգի, պետության գոյության խնդիր է առաջանում։ Իսկապես սպառնալիք է, եթե քայլեր չձեռնակվեն, անհրաժեշտ է դիմադրել, համախմբվել այս ամենի շուրջ, այլապես կարող ենք որոշ ժամանակ անց բախվել լուրջ փաստերի հետ»: Նրա համոզմամբ ընտանիքը՝ լինելով արժեհամակարգի կարևորագույն տարր,հայ մարդու համար ընտանիքն ավելին, քան առաջնային է, և պատմությունը ցույց է , որ այն եղել է ազգապահպան օղակ:

Այսպիսով՝ պարզ է դառնում՝

**<<Ազգապահպանման գործում ընտանիքը կարևոր ինստիտուտ է>>**

**Գործնական համատեքստ**

**Հետազոտության տեսակը՝ որակական**

**Մեթոդը՝ նախագծային աշխատանք**

***Մարդուն անընդհատ սովորեցնելով յուրացնել պատրաստի գիտելիքներ՝ հնարավոր է բթացնել նրա ստեղծագործական ընդունակությունները, մոռացնել տալ ինքնուրույն մտածելը: (Դիստերվեգ)***

Նախագծային մեթոդը ուսումնաճանաչողական և համատեղ աշխատանքի կազմակերպման ձև է, որտեղ որպես կանոն ներգրավված են լինում դասավանդողն ու սովորողը, ինչպես նաև սովորող-սովորող հարաբերությունները(Ա. Շագաֆյան 2017): Ուսումնական նախագծերը սովորողների համար ստեղծում են նպաստավոր պայմաններ սեփական կարողությունները ավելի լավ ճանաչելու և զարգացնելու համար, այսինքն՝ ինքնուրույնություն, դրանից բխող առանձնահատկությունը ընդհանուր նպատակին հասնելու մշակույթի ձևավորումն է: Հաջորդ ոչ պակաս կարևոր առանձնահատկությունը գիտելիքի արժևորումն է, այսինքն՝ սովորողը գիտակցում է, որ ստացած գիտելիքը անպայման կիրառելու է իր նպատակներին հասնելու համար: Շատ կարևոր է նշել նաև թիմային միջավայրում աշխատելու մշակույթի մասին,որի անբաժանելի մասն է կազմում պատասխանատվությունը իր և իր ընկերների աշխատանքի հանդեպ: Եվ վերջապես ամենաառանձնահատուկ չափանիշը՝ ոչ համակարգային գիտելիքի ձևավորումը, որն էլ հենց հանդիսանում է նախագծային ուսումնառության առանցքը(Ա. Փախչանյան2022):

Նախագծային մեթոդի ընտրությունը ուսուցման գործընթացը դարձրեց էլ ավելի հաճելի ու բազմաբովանդակ և որ ամենակարևորն է՝ ավելի ընդլայնեց ու խորացրեց նախնական գիտելիքները՝ զուգահեռ ուսուցանելով նոր հասկացություններ ու նոր գիտելիքներ:

***Հետազոտության ընթացքը***

**Հայրենապաշտպական դաստիարակութիւն- ահա մեր փրկութեան խարիսխը: (Գարեգին Նժդեհ)**

Նախքան բուն հետազոտությունը սկսելը, դասղեկական ժամի շրջանակներում հարցեր էի կազմել ու պահել հարցերի համար նախատեսված սև արկղիկում: Այդ հարցերը միտված էին վեր հանելու երեխաների ինքնաճանաչման , ազգային ու ընտանեկան ավանդույթների, իրենց արմատների մասին ունեցած գիտելիքները:

Արդյունքները ցավոք հուսադրող չէին՝ չնայած որ երկրորդ դասարանում <<Ես և շրջակա աշխարհը>> առարկայի շրջանակներում տոհմածառ էինք պատրաստել, ընթացիկ շատ թեմաներ ուսումնասիրել էինք մայրենիի դասընթացից, որոնց ժամանակ մանրակրկտորեն քննարկել էինք ազգային արժեհամակարգի յուրաքանչյուր տարրն առանձին-առանձին: Եվ այստեղ ծնվեց հետազոտության հիմնախնդիրը՝ **ինչպե՞ս դաստիարակել ազգային արժեհամակարգով կրտսեր դպրոցականներ:**

Ինչպես արդեն նշել էի, հետպատերազմյան շրջանից սկսած <<հող>> էի նախապատրաստել այս հետազոտական աշխատանքի համար, քանի որ երեխաները իրենց մարմնի ամեն բջջով ուզում էին պայքարել, չընկրկել, մնալ իրենց հայրենի հողում, պայքարել իրենց ամենահզոր **զենքերով՝ ընտանիքի պատմության(արմատներ, տոհմածառ) ուսումնասիրում, մայրենի լեզվի գերազանց իմացություն, ազգային և ընտանեկան ավանդույթների, տոների ուսումնասիրում:** Եվ ի պատասխան այն հարցին, թե արդյո՞ք կցանկանյիք առավել մանրամասն ուսումնասիրել ձեր ընտանիքի պատմությունը, պարզել՝ որտեղից են ձեր արմատները, ավելին իմանալ հայ ժողովրդի ինքնության պատմության և ազգային արժեքների մասին, բոլորը միաբերան պատասխանեցին՝ այո: Ահա այսպես ծնվեց **<<Իմ ընտանիքը>>** նախագիծը: Այս նախագիծը իրականացվել է <<Ես և շրջակա աշխարհը>> 4 ուսումնական առարկայի **<<Մեր հայրենիքը>>** թեմայի շրջանակներում:

**Նախագծի նպատակն էր.**

* Ճանաչել սեփական ընտանիքի պատմությունը,
* սիրել իրենց ազգը, հայրենիքը, ծննդավայրը,
* հարգել ու ընդունել ընտանեկան և հասարակական արժեքները
* զարգացնել տարբեր տեղեկատվական աղբյուրներից լրացուցիչ տեղեկատվություն ստանալու կարողություններ,
* խթանել աշակերտների ինքնուրույն ճանաչողական գործունեության հմտությունները,
* զարգացնել գրավոր և բանավոր խոսք կառուցելու հմտությունները,
* զարգացնել աշակերտների ստեղծագործական երևակայությունը, խթանել նախաձեռնողականությունը:

**Ակնկալվող վերջնարդյունքներն էին.**

* Յուրացնել սեփական ընտանիքի ստեղծման ու զարգացման պատմությունը,
* ըմբռնել <<ընտանիք>>, <<նախնի>>, <<տոհմ>> հասկացությունների իմաստը,
* արժևորել սեփական ընտանիքի դերը,
* հանդես գալ գրագետ բանավոր խոսքով
* ստեղծել ինքնաշեն ընտանեկան ալբոմ,
* վերլուծել, համադրել և համակարգել տարբեր աղբյուրներից ստացված տեղեկույթը,
* ցուցաբերել համագործակցային հմտություններ,նախաձեռնողականություն և ստեղծագործականություն

Նախագծի **նախապատրաստական** փուլում աշակերտները պետք է ներկայացնեն իրենց ընտանիքները, ընտանեկան ավանդույթները, ընտանեկան խորհրդանիշները, նկարեն իրենց ընտանիքը(հավելված-դասապլան 1): Ուսուցչի օգնությամբ պարզեն, թե ի՞նչ է ազգը, ու՞մ են անվանում նախնի, որտեղի՞ց են իրենց նախնիները, ի՞նչ են հասկանում ՝ <<ազգական>>, <<ազգակցական կապեր>> ասելով, ի՞նչ է նշանակում իրենց անունն ու ազգանունը (հավելված-դասապլան 2): **Դրդապատճառային** փուլում թեմայի վերաբերյալ սովորողների նախնական գիտելիքները վերհանելուց հետո անհատական նախագծային գործունեություն ծավալելու նպատակով դրդապատճառներ ենք ստեղծում. տանը գտնել այնպիսի իր, որը կարտացոլի ձեր արմատները, հայ լինելը, պարզել, թե ձեր նախնիները ՀՀ-ի կամ ԱՀ-ն, ո՞ր մարզից են, ո՞վ է քո այն ազգականը, որով հպարտանում ես (դասապլան3): Այս ընթացքում երաժշտության ուսուցչի հետ համագործակցության արդյունքում ծնվեց նոր, ազգային ոգով հեղինակային երգ,որի բառերը գրել էինք երեխաների հետ, իսկ երաժշտությունը գրել էր մեր կրթահամալիրի երգի թատրոնի ղեկավարը՝ երգահան Կ. Գալյանը( երգի միջոցով նաև կրկին վերհիշում են, թե ով արմատներով որտեղից է, մասնավորապես՝ որ մարզից ): Համագործակցել ենք նաև կերպարվեստի և տեխնոլոգիայի ուսուցիչների հետ՝ պատրաստելով ինքնաշեն ալբոմներ, որտեղ զետեղված էին ընտանեկան լուսանկարներ, վկայություններ հիշարժան օրերի կամ ընտանեկան ավանդույթների հետ կապված, ինչպես նաև շարադրություն՝ <<Իմ ընտանիքը>> վերնագրով: Ինչպես նաև համագործակցություն հոգեբանի հետ. կատարվել է <<Իմ ընտանիքը>> թեմայով նկարչական թեստի անցկացում, որի արդյունքում կդրսևորվի երեշայի վերաբերմունքը ընտանիքի անդամների նկատմամբ:

**Տեղեկատվական- հետազոտական** փուլում երեխաները դարձել են բանախոսներ և անհատական զրույցներ են վարել ընտանիքի անդամների հետ, տեղեկություններ հավաքագրել, որի շնորհիվ տոհմածառ են կազմել: Ընտանիքի անդամների հետ համատեղ ստեղծել են ընտանեկան լոգո, մեկ բառով բնութագրել են իրենց ընտանիքը, ընտրել ընտանիքի գույնը և նշանաբանը:

Նախագծի **ներկայացման** փուլում արդյունքները ներկայացրել ենք հետևյալ կերպ՝ ստեղծել ենք <<Ընտանեկան պատմություններ>> թեմատիկ թանգարան, որը ուներ երկու սրահ՝ ընտանեկան տոհմածառերի և լոգոների, որտեղ յուրաքանչյուր երեխա ներկայացնում էր իր տոհմածառը կամ լոգոն:

**Ամփոփման** փուլում կատարել ենք նախագծային գործունեության արդյունքների ամփոփում և գնահատում, ինչպես նաև յուրաքանչյուր մասնակցի աշխատանքի ինքնագնահատում(հավելված-նախագծային աշխատանք)

**Տվյալների հավաքագրում, վերլուծում և եզրահանգում**

Ինչպես արդեն նշել էի հետազոտության սկզբնափուլում վերհանված տվյալները այնքան էլ հուսադրող չէին, բայց ընտրված մեթոդը տակավին փոխեց հետազոտության ընթացքը:

Հետազոտության արդյունքների վերլուծությունից պարզ դարձավ, որ բոլոր երեխաները.

* Յուրացրել են սեփական ընտանիքի ստեղծման ու զարգացման պատմությունը,
* Ըմբռնել են <<ընտանիք>>, <<նախնի>>, <<տոհմ>> հասկացությունների իմաստը
* Արժևորել են սեփական ընտանիքի դերը
* Իրենց օրինակով ծնողներին ևս մեկ անգամ հնարավորություն են ընդձեռնել արժևորելու և կարևոևելու ազգային արժեքների, մասնավորապես՝ ընտանեկան պատմության փոխանցումը
* Ծնողների հետ համատեղ ստեղծել են ընտանեկան ավադույթներ (օրինակ՝ տոհմածառի ծննդյան օր):

Այն, որ երեխաները օրըստօրե ընդլայնում էին իրենց գիտելիքներն ու կարողությունները, փաստում են նրանց կողմից իրականացված տեղեկատվական-հետազոտական, ինչպես նաև, ստեղծագործական տիտանական ծավալի աշխատանքը: Անժխտելի առաջընթաց գրանցվեց նաև ծնողական համայնքում, քանի որ մշտական զբաղվածության հետևանքով ծնող-երեխա շփման շրջանակը գնալով փոքրանում էր, իսկ այս նախագծի շրջանակներում նրանք էլ ավելի էին մտերմացել և համատեղ աշխատանքը էլ ավելի մեծ բերկրանք էր պարգևել երկուստեք: Նախագիծը հրաշալի հնարավորություն ընդձեռնեց ծնողներին ևս մեկ անգամ արժևորելու և կարևորելու ընտանիքի դերը ինչպես երեխայի ինքնաճանաչման, ազգային արժեհամակարգի ձևավորման, այնպես էլ՝ **ազգապահպանման** հարցում:

Եվ վերջում ուզում եմ մեջբերել իմ հրաշամանուկ Լեա Ալ Հաճի բառերը.

<<Ես ծնվել եմ **Աբուդաբիում**, ապրել՝ **Լիբանանում**, բայց ես **հայ եմ** ու անսահման հպարտ եմ, որ վերջապես եկա **ի՛մ տուն, ի՛մ հայրենիք**…Ես հայ եմ, պապիս պապն էլ է հայ, մենք **Հայկի** սերունդն ենք: Որտեղ էլ լինենք, որտեղ էլ ապրենք, որտեղից էլ մեր արմատները սերեն, մեզ միավորում է միայն մեկ վեհ գաղափար՝ **հայ ու Հայաստան...**

**Ես ծնվել ու մեծացել եմ ընտանիքում, հասկանու՞մ ես, ընտանիքում: մենք սիրուց բացի ոչինչ չգիտենք: ես ուզում եմ ապրել ընտանիքում և ոչ թե բանակում: Ամեն ոք պետք է ընտանիք ունենա: (Վիլյամ Սարոյան)**

**Գրականության ցանկ**

Մ.Ա. Գրիգորյան (2020) Կրթություն, արժեք, էթիկա, մոտիվացիա  
ԲՐՈՒՏՅԱՆ ՎԱՉԻԿ. Հայրենասիրությունը որպես ազգային գաղափարախոսություն.  
ԱՍՄԱՐՅԱՆ ՔՆԱՐԻԿ, ՊՈՆՈՄԱՐԵՆԿՈ ԻՐԻՆԱ. Ընտանեկան դաստիարակության ժամանակակից մոտեցումներ  
ԱՍՄԱՐՅԱՆ ՔՆԱՐԻԿ, ՍԻՄՈՆՅԱՆ ԱՆՆԱ. Հայրենասիրությունը՝որպես բարոյական դաստիարակության նախապայման  
(2015)  
Կ. Թորոսյան, Կ. Չիբուխչյան Գործնական աշխատանքներ տարրական դպրոցում(2011)

[**https://azgayin.am/%d5%a1%d5%a6%d5%a3%d5%a1%d5%b5%d5%ab%d5%b6-%d5%a1%d6%80%d5%aa%d5%a5%d5%b0%d5%a1%d5%b4%d5%a1%d5%af%d5%a1%d6%80%d5%a3%d5%ab-%d5%ba%d5%a1%d5%b0%d5%ba%d5%a1%d5%b6%d5%b8%d6%82%d5%b4%d5%a8-%d5%b8%d6%82/**](https://azgayin.am/%d5%a1%d5%a6%d5%a3%d5%a1%d5%b5%d5%ab%d5%b6-%d5%a1%d6%80%d5%aa%d5%a5%d5%b0%d5%a1%d5%b4%d5%a1%d5%af%d5%a1%d6%80%d5%a3%d5%ab-%d5%ba%d5%a1%d5%b0%d5%ba%d5%a1%d5%b6%d5%b8%d6%82%d5%b4%d5%a8-%d5%b8%d6%82/)

[**https://www.youtube.com/watch?v=PFc6sbAZSzk&t=197s**](https://www.youtube.com/watch?v=PFc6sbAZSzk&t=197s)

[**https://www.youtube.com/watch?v=aPD-\_Idp3Uc**](https://www.youtube.com/watch?v=aPD-_Idp3Uc)

**https://aspu.am/hy/content/azgapahpanman\_gortsum\_yntaniqy\_karevor\_institut\_e/**